สถานีกรุงธนบุรี

สถานีกรุงธนบุรี (Krung Thon Buri station) เป็นสถานีรถไฟลอยฟ้าในเส้นทางรถไฟฟ้าบีทีเอสสายสีลมส่วนต่อขยายช่วงตากสิน–บางหว้า ช่วงที่ 1 (สะพานตากสิน–วงเวียนใหญ่) และรถไฟฟ้าสายสีทอง ตัวสถานียกระดับเหนือถนนเจริญนครและถนนกรุงธนบุรีใกล้สะพานสมเด็จพระเจ้าตากสินมหาราช ในพื้นที่เขตคลองสาน กรุงเทพมหานคร

**สถานีรถไฟฟ้าบีทีเอส**
สถานีกรุงธนบุรี (รหัส: S7) เป็นสถานีรถไฟลอยฟ้าในเส้นทางรถไฟฟ้าบีทีเอสสายสีลมส่วนต่อขยายช่วงตากสิน–บางหว้า ช่วงที่ 1 (สะพานตากสิน–วงเวียนใหญ่) และเป็นสถานีรถไฟฟ้าสถานีแรกในฝั่งธนบุรี ตัวสถานียกระดับเหนือถนนกรุงธนบุรีใกล้สะพานสมเด็จพระเจ้าตากสินและถนนเจริญนคร ในพื้นที่เขตคลองสาน กรุงเทพมหานคร

**ประวัติ**
ชานชาลา สถานีกรุงธนบุรี
สถานีกรุงธนบุรี เป็นสถานีที่ก่อสร้างพร้อมกับสถานีวงเวียนใหญ่ ในโครงการรถไฟฟ้าบีทีเอส สายสีลม ส่วนต่อขยายสะพานตากสิน–บางหว้า ช่วงที่ 1 (สะพานตากสิน–แยกตากสิน) ระยะทาง 2.2 กิโลเมตร ซึ่งสถานีทั้ง 2 แห่งได้ก่อสร้างตั้งแต่ พ.ศ. 2548 จนแล้วเสร็จและมีกำหนดเปิดให้บริการกลาง พ.ศ. 2550 แต่เนื่องจากทางกรุงเทพมหานคร ประสบปัญหาการจัดจ้างบริษัทติดตั้งระบบอาณัติสัญญาณที่เสนอราคาสูง ประกอบกับทางบริษัท ระบบขนส่งมวลชนกรุงเทพ จำกัด (มหาชน) หรือบีทีเอสซีได้ปรับเปลี่ยนระบบอาณัติสัญญาณของรถไฟฟ้าบีทีเอสมาเป็นระบบของบริษัท บอมบาดิเอร์ ทำให้การติดตั้งระบบการเดินรถล่าช้ากว่ากำหนดการไปมาก
จนกระทั่งวันที่ 28 กุมภาพันธ์ พ.ศ. 2551 กรุงเทพมหานครได้ลงนามสัญญาจัดซื้อและติดตั้งระบบการเดินรถ ส่วนที่ 1 (ระบบอาณัติสัญญาณ) กับบริษัท บอมบาร์ดิเอร์ ทรานสปอร์เทชั่น ซิกแนล (ประเทศไทย) งบประมาณ 368 ล้านบาท กรอบระยะเวลาดำเนินการ 12 เดือน และเมื่อวันที่ 22 กุมภาพันธ์ พ.ศ. 2551 ได้ดำเนินการจัดซื้อและติดตั้งระบบการเดินรถ (ไฟฟ้าและเครื่องกล) ส่วนที่ 2 (ระบบสื่อสาร, ระบบจ่ายไฟฟ้า, ระบบควบคุมและจัดเก็บข้อมูลและระบบประกอบอาคารในสถานีที่เกี่ยวข้องโดยตรงกับระบบรถไฟฟ้า) กับกลุ่มบริษัท AAT Consortium จำกัด งบประมาณ 675 ล้านบาทและลงนามในสัญญาว่าจ้างเมื่อวันที่ 25 เมษายน พ.ศ. 2551 ใช้ระยะเวลาติดตั้งระบบประมาณ 300 วัน
เมื่อส่วนต่อขยายนี้ดำเนินการเสร็จสิ้น กรุงเทพมหานครได้เปิดทดลองเดินรถไฟฟ้าช่วงสะพานตากสิน–วงเวียนใหญ่ ข้ามแม่น้ำเจ้าพระยาเป็นครั้งแรก โดยทดสอบระบบอาณัติสัญญาณและระบบที่เกี่ยวข้อง ระหว่างวันที่ 1 มีนาคม – 12 เมษายน พ.ศ. 2552 และเริ่มทดลองให้บริการโดยไม่มีผู้โดยสารตั้งแต่วันที่ 13 เมษายน ต่อมากรุงเทพมหานครได้เปิดให้บริการแก่ประชาชนอย่างเป็นทางการโดยไม่คิดค่าโดยสารระหว่างวันที่ 15 พฤษภาคม – 12 สิงหาคม พ.ศ. 2552 หลังจากนั้นจึงจะเก็บค่าโดยสารตามระยะทาง ซึ่งหลังจากเปิดให้บริการตั้งแต่เวลา 08.00 น. วันที่ 15 พฤษภาคม พ.ศ. 2552 พบว่าสถานีกรุงธนบุรีมีผู้ใช้บริการ 12,000 เที่ยวคน/วัน และสถานีวงเวียนใหญ่มีผู้ใช้บริการ 28,800 เที่ยวคน/วัน รวม 40,800 เที่ยวคน/วัน และวันที่ 18 พฤษภาคม มีผู้โดยสารมากขึ้นเป็น 43,500 เที่ยวคน/วัน คาดว่าในอนาคตจะมีผู้โดยสารมาใช้บริการส่วนต่อขยายนี้ถึงวันละ 50,000 เที่ยวคน/วัน

**ที่ตั้ง**
ถนนกรุงธนบุรี บริเวณปากซอยกรุงธนบุรี 8 หน้าสถานีบริการน้ำมันบางจาก (โรงเรียนเทคนิคสัจจวัฒน์เดิม) และท่าปล่อยรถประจำทางสาย 3, 84, 105 ก่อนถึงเชิงสะพานสมเด็จพระเจ้าตากสินฝั่งธนบุรี ในพื้นที่แขวงคลองต้นไทร เขตคลองสาน กรุงเทพมหานคร
ก่อนหน้าที่ส่วนต่อขยายรถไฟฟ้าจะเปิดให้บริการ ผู้โดยสารจากฝั่งธนบุรีจำนวนมากต้องโดยสารเรือข้ามฟากที่ท่าเรือเป็ปซี่หรือเดินทางข้ามสะพานสมเด็จพระเจ้าตากสินเพื่อเข้าสู่ระบบรถไฟฟ้าที่สถานีสะพานตากสินและสถานีสุรศักดิ์ แต่จากการเปิดให้บริการที่สถานีกรุงธนบุรีทำให้ผู้โดยสารรถประจำทางจากถนนเจริญนครและถนนกรุงธนบุรีสามารถเข้าสู่ระบบรถไฟฟ้าได้โดยตรง ที่ตั้งของสถานีกรุงธนบุรีอยู่ห่างจากริมฝั่งแม่น้ำเจ้าพระยาบริเวณท่าเรือเป็ปซี่ประมาณ 900 เมตร ห่างจากสถานีสะพานตากสินประมาณ 1.2 กิโลเมตร และห่างจากสถานีต่อไปคือสถานีวงเวียนใหญ่ประมาณ 640 เมตร นับว่าเป็นสถานีรถไฟฟ้าสถานีแรกที่ระบบรถไฟฟ้าข้ามแม่น้ำเจ้าพระยามายังฝั่งธนบุรี
สถานีแห่งนี้ใช้ชื่อในโครงการระหว่างการก่อสร้างว่า "สถานีกรุงธนบุรี" ตามชื่อถนนที่ตั้งสถานี ต่อมาได้เปลี่ยนชื่อเป็น "สถานีเจริญนคร" ตามเส้นทางถนนเจริญนครที่อยู่ใกล้เคียง แต่จุดกึ่งกลางสถานียังห่างจากถนนเจริญนครถึงประมาณ 700 เมตร เนื่องด้วยข้อจำกัดจากโครงสร้างสะพานสมเด็จพระเจ้าตากสินมหาราช จึงทำให้เปลี่ยนชื่อกลับมาเป็น "สถานีกรุงธนบุรี" อีกครั้งในปัจจุบัน

**แผนผังของสถานี**

**รูปแบบของสถานี**
เป็นแบบมีชานชาลาอยู่ 2 ข้าง ขนาดมาตรฐาน กว้างประมาณ 20 เมตร ยาวประมาณ 150 เมตร ประกอบด้วยชั้นขายบัตรโดยสารและชานชาลา ในส่วนหลังคาชานชาลามีการออกแบบให้ป้องกันฝนสาดและแดดส่อง โดยเชื่อมปิดหลังคาทั้งหมด

**ทางเข้าออกสถานี**
 1 ซอยกรุงธนบุรี 3, สินสาธรทาวเวอร์, ธนาคารกรุงศรีอยุธยา, คิว เฮ้าส์ คอนโด สาทร,ท่ารถประจำทางสาย 84 (บันไดเลื่อน)- 2 ไอดีโอ สาทร-ตากสิน, อาคารไทยศรีประกันภัย, ปั๊มน้ำมันบางจาก, ศูนย์บริการสาธารณสุข 28 กรุงธนบุรี, ป้ายรถประจำทางไปทางแยกตากสิน (ลิฟต์)- 3 Gold กรุงธนบุรี- 4 ซอยกรุงธนบุรี 8, ร้านอาหารนทีทิพย์ & บ้านหลังที่ 2, เดอะ แบงค็อก สาทร-ตากสิน, ไอดีโอ โมบิ สาทร-ตากสิน, ป้ายรถประจำทางไปทางแยกตากสิน (บันไดเลื่อน)
จุดรวมพลอยู่ที่ทางออก 1 หน้าคิว เฮ้าส์ คอนโด สาทร และ ทางออก 4 หน้าเดอะ แบงค็อก สาทร-ตากสิน

**สิ่งอำนวยความสะดวก**
 ลิฟต์สำหรับผู้พิการ จากทางเท้าถนนกรุงธนบุรีทั้ง 2 ฝั่ง บริเวณทางออกที่ 2 และ 3- บันไดทางขึ้น-ลงสถานีจากทางเท้า 4 จุด (มีบันไดบันไดเลื่อน 2 จุด)- ทางเดินยกระดับกลางถนนกรุงธนบุรี จากสถานีทั้งด้านทิศตะวันออกและตะวันตก เชื่อมสะพานลอยที่ 1 และ 2 ของถนนกรุงธนบุรีตามลำดับ

**สถานีรถไฟฟ้าสายสีทอง**
รถไฟฟ้าสายสีทองที่สถานีกรุงธนบุรี
สถานีกรุงธนบุรี (รหัส: G1) เป็นสถานีรถไฟฟ้าแบบยกระดับในเส้นทางรถไฟฟ้าสายสีทองช่วงที่ 1 ระยะที่ 1 (กรุงธนบุรี–คลองสาน) ตัวสถานียกระดับเหนือถนนกรุงธนบุรีขาออก ใกล้เชิงสะพานสมเด็จพระเจ้าตากสิน ในพื้นที่เขตคลองสาน กรุงเทพมหานคร

**ที่ตั้ง**
ถนนกรุงธนบุรี บริเวณด้านหน้าจุดจอดแล้วจร สถานีกรุงธนบุรี ก่อนถึงเชิงสะพานสมเด็จพระเจ้าตากสินฝั่งธนบุรี ในพื้นที่แขวงคลองต้นไทร เขตคลองสาน กรุงเทพมหานคร

**แผนผังของสถานี**
เนื่องจากเป็นสถานีปลายทาง และเปิดใช้ชานชาลาที่ 1 เพียงชานชาลาเดียว ขบวนรถที่มาจากสถานีเจริญนครจะสับรางเพื่อเข้าสู่ชานชาลาที่ 1 จากนั้นผู้โดยสารที่มาจากสถานีรายทางจะต้องลงจากขบวนรถทั้งหมด และผู้โดยสารที่จะโดยสารไปยังสถานีคลองสานจะใช้ชานชาลาร่วมกับผู้โดยสารที่เดินทางมาจากสถานีรายทาง โดยผู้โดยสารที่จะโดยสารไปยังสถานีคลองสานจะต้องรอจนกว่าผู้โดยสารที่มาจากสถานีรายทางออกจากขบวนรถทั้งหมด และรอให้เจ้าหน้าที่ทำการตรวจสอบสภาพรถไฟฟ้าให้เรียบร้อยเสียก่อน จากนั้นขบวนรถจะออกจากสถานีไปสถานีเจริญนครและให้บริการต่อ หรือเดินรถเข้าสู่ศูนย์ซ่อมบำรุงต่อไป

**รูปแบบของสถานี**
เป็นแบบชานชาลาเกาะกลาง ขนาดมาตรฐาน กว้าง 31.5 เมตร ระดับชานชาลาสูง 15.20 เมตร ยาว 107 เมตร เนื่องจากสถานีทำหน้าที่เป็นศูนย์ซ่อมบำรุงในตัว ประกอบด้วยชั้นขายบัตรโดยสาร ชานชาลา และพื้นที่ควบคุมการเดินรถทั้งหมด ในส่วนหลังคาชานชาลามีการออกแบบให้ป้องกันฝนสาดและแดดส่อง โดยเชื่อมปิดหลังคาทั้งหมด

**ทางเข้าออกสถานี**
 1 ซอยเจริญนคร 14, คิวเฮาส์คอนโด สาทร- 2 ซอยกรุงธนบุรี 5, วิลลา สาทร คอนโดมิเนียม- 3 Silom กรุงธนบุรี- 4 ซอยกรุงธนบุรี 8, ร้านอาหารนทีทิพย์ & บ้านหลังที่ 2, เดอะ แบงค็อก สาทร-ตากสิน, ไอดีโอ โมบิ สาทร-ตากสิน, ป้ายรถประจำทางไปทางแยกตากสิน (บันไดเลื่อน)

**สิ่งอำนวยความสะดวก**
 ลิฟต์สำหรับผู้พิการ จากทางเท้าถนนกรุงธนบุรี บริเวณทางออกที่ 3

**เวลาให้บริการ**

**รถโดยสารประจำทาง**

**ถนนกรุงธนบุรี**
 1 เส้นทางที่มีรถรองรับวีลแชร์

**องค์การขนส่งมวลชนกรุงเทพ**

**รถเอกชน**
ถนนกรุงธนบุรี มุ่งหน้าทางแยกตากสิน รถขสมก. สาย 76 205 2-28 รถเอกชนสาย 85 108 120 163 165 1-32E
ถนนกรุงธนบุรี มุ่งหน้าสะพานสมเด็จพระเจ้าตากสินมหาราช รถขสมก. สาย 3 76 105 205 505 2-28 รถเอกชน สาย 84 85 108 120 163 1-32E

**สถานที่สำคัญใกล้เคียง**
 วัดทองเพลง- ศูนย์บริการสาธารณสุข 28 กรุงธนบุรี- โรงเรียนนานาชาติไพโอเนียส์- มหาวิทยาลัยเทคโนโลยีพระจอมเกล้าธนบุรี ศูนย์การศึกษาในเมืองแห่งที่ 2 (อนาคต)

**ศูนย์การค้าและอาคารสำนักงาน**
 สินสาธร ทาวเวอร์- อาคารไทยศรีประกันภัย- อาคารชูยศและบุตร- อาคารปริ๊นเซส ทาวเวอร์- อาคารเสริมสุข- ธนาคารกรุงศรีอยุธยา สาขา สะพานพระเจ้าตากสิน

**โรงแรม**
 โรงแรมฮ็อป อินน์ กรุงเทพ สถานีกรุงธนบุรี- โรงแรมไอบิส กรุงเทพ ริเวอร์ไซด์- โรงแรมคิง รอยัล ทู- โรงแรมแกรนด์ ทาวเวอร์ อินน์ สาทร กรุงเทพฯ- โรงแรมสราสินีออลสวีท

**เหตุการณ์สำคัญในอดีต**
 วันที่ 13 ธันวาคม พ.ศ. 2548 เวลา 15.00 น. นายอภิรักษ์ โกษะโยธิน ผู้ว่าราชการกรุงเทพมหานคร พร้อมด้วย นายสามารถ ราชพลสิทธิ์ รองผู้ว่าราชการกรุงเทพมหานคร และคณะได้เป็นประธานในพิธีกดปุ่มเดินเครื่องจักรก่อสร้างเสาเข็มเจาะสถานีรถไฟฟ้าบีทีเอสที่สถานีกรุงธนบุรี เพื่อให้ผู้รับเหมาคือบริษัทกิจการร่วมค้าซิโน-ไทย เอ.เอส. ได้เดินหน้าก่อสร้างสถานีและวางรางในส่วนต่อขยายสายสีลม ช่วงสะพานตากสิน-แยกตากสิน - วันที่ 23 เมษายน พ.ศ. 2552 เวลา 23.00 ถึงเวลา 01.00 น. ของวันถัดมา ม.ร.ว. สุขุมพันธุ์ บริพัตร ผู้ว่าราชการกรุงเทพมหานคร พร้อมคณะผู้บริหาร กรุงเทพมหานคร ประธานสภา กทม. และสื่อมวลชน ร่วมทดสอบระบบการให้บริการผู้โดยสารของรถไฟฟ้าส่วนต่อขยายสายสีลม ช่วงสะพานตากสิน-แยกตากสิน ระยะทาง 2.2 กิโลเมตร จากสถานีวงเวียนใหญ่ไปสถานีกรุงธนบุรี และร่วมงาน "ความทรงจำ...ที่แสนภูมิใจ" ที่มีการจัดนิทรรศการประวัติความเป็นมาจากวันเริ่มต้นดำเนินงาน จนกระทั่งมาเป็นรถไฟฟ้าส่วนต่อขยาย 2.2 กิโลเมตรที่สถานีวงเวียนใหญ่ 

**แหล่งข้อมูลอื่น**
 สถานีกรุงธนบุรี

**อ้างอิง**
กรุงธนบุรี
หมวดหมู่:สิ่งก่อสร้างตั้งแต่ พ.ศ. 2552
กรุงธนบุรี
หมวดหมู่:สถานีรถไฟในประเทศไทยที่เปิดทำการในปี พ.ศ. 2552